
Παρουσίαση κλινικού περιστατικού και θεωρητική προσέγγιση από τη Δομή Φθιώτιδας της ΕΚΨ Π. Σακελλαρόπουλος στη συνάντηση της 26/4/2024

ΣΤΟΙΧΕΙΑ ΙΣΤΟΡΙΚΟΥ ΚΧ

[bookmark: _Hlk164858872]  O κύριος K.  γεννήθηκε το 1965 στην Αθήνα και είναι 59 ετών. Διαμένει στο οικοτροφείο Λαμίας από το 2013, 11 χρόνια, όπου εγκαταστάθηκε αφού πήρε εξιτήριο από το Ψυχιατρικό Νοσοκομείο Δρομοκαίτειο, σύμφωνα με την προβλεπόμενη διαδικασία. Σύμφωνα με τις γνωματεύσεις των Ψυχιάτρων  πάσχει από οριακή διαταραχή προσωπικότητας με ψυχωτικές εκτροπές, ναρκισσιστικά και αντικοινωνικά στοιχεία. 
 Κανένα από τα μέλη της οικογένειας του δεν βρίσκεται πλέον εν ζωή, δεν έχει συγγενικό και υποστηρικτικό περιβάλλον πέρα από τη δομή. 
Ο πατέρας του πέθανε το 2007 σε ηλικία 72 ετών από καρδιακή ανακοπή συνεπεία του σακχαρώδη διαβήτη που έπασχε. Η μητέρα του, η οποία είχε τελέσει ένα προηγούμενο γάμο και είχε αποκτήσει μια κόρη που ήταν 4 ετών όταν παντρεύτηκε με τον πατέρα του κυρίου Κ. πέθανε το 2012 σε ηλικία 77 ετών από κύρωση του ήπατος. Δεν έχει άλλα αδέρφια παρά μόνο την αδερφή του από τον πρώτο γάμο της μητέρας του. 
Η αδερφή του, με την οποία είχαν από παιδιά καλές σχέσεις, σε ηλικία 18 ετών φεύγει για να σπουδάσει αισθητική στη Νάπολη. Επιστρέφει στην Ελλάδα και παντρεύεται σε ηλικία περίπου 22 ετών με έναν αστυνομικό. Ο γάμος διαρκεί 40 ημέρες και χωρίζουν επειδή ανακαλύπτει ότι την απατούσε. Σε ηλικία περίπου 30 ετών παντρεύεται για 2η φορά έναν Γερμανό που γνώρισε στην Νάξο σε καλοκαιρινές διακοπές και έφυγε μαζί του στη Γερμανία. Από την περίοδο αυτή και έπειτα ο κύριος Κ. δεν είχε ιδιαίτερη επαφή μαζί της. Ο γαμπρός του του είχε προτείνει να πάει για δουλειά εκεί αλλά αρνήθηκε. Στη συνέχεια η αδερφή του αρρώστησε από λευχαιμία και πεθαίνει, ο  κύριος Κ. δεν θυμάται σε ποια ηλικία. Οι σχέσεις με το γαμπρό του έγιναν χειρότερες καθώς δεν τον είχε ενημερώσει για την αρρώστια της αδερφής του, ούτε του είχε ζητήσει να γίνουν οι απαραίτητες εξετάσεις για να δουν αν είναι συμβατός δότης για να την βοηθήσει.  Διακόπτονται οι σχέσεις και ο κύριος Κ. δεν είχε καμία επαφή ούτε με τα ανίψια του. 

Ο πατέρας εργαζόταν, είχε φορτηγά και η οικογένεια βρισκόταν σε καλή οικονομική κατάσταση. Η μητέρα δεν εργαζόταν, παρέμενε στο σπίτι, φρόντιζε  τα παιδιά και έδειχνε ιδιαίτερη αδυναμία στον κύριο Κ. Ο ίδιος την περιγράφει πολύ καλή, δοτική και αρκετά δυναμική, είχε την εξουσία στο σπίτι, όπως αναφέρει.  
Ο κύριος Κ. τελειώνει το Δημοτικό σε ένα ιδιωτικό σχολείο στην Αθήνα  και συνεχίζει σε δημόσιο Γυμνάσιο όμως δεν καταφέρνει να το τελειώσει, αφού στη Β΄ τάξη αποβάλλεται, τόσο από το σχολείο του όσο και από όλα τα σχολεία της Αττικής, λόγω επιθετικής συμπεριφοράς προς τον καθηγητή γυμναστικής.  Στις πρόβες για την παρέλαση ο γυμναστής  τον έβαλε στις τελευταίες σειρές, ο ίδιος θεώρησε ότι έπρεπε λόγω ύψους να μπει μπροστά και να πάρει ακόμα και τη σημαία, για το λόγο αυτό εκνευρίζεται, ανεβαίνει στον 1ο όροφο του σχολείου στην τάξη, σπάει μία εικόνα και από τα παράθυρο πετάει το γυαλί στον καθηγητή και τον χτυπάει στον αυχένα. Η μητέρα πάει στο σχολείο, διαπληκτίζεται με τον καθηγητή και υποστηρίζει τον γιο της. Ο πατέρας δεν έχει καθόλου ανάμειξη ούτε αντίδραση για το γεγονός. Ο κύριος Κ. ακόμα και τώρα αναφέρει ότι δεν μετανιώνει για αυτό που έκανε γιατί νιώθει ότι αδικήθηκε. 
Μετά  από αυτό το περιστατικό ο πατέρας παίρνει τον κύριο Κ. στο φορτηγό του για δουλειά και απασχόληση. Τις υπόλοιπες ώρες του τις περνάει με τους φίλους του έξω όπου καπνίζουν, μπλέκουν σε φασαρίες και συγκρούσεις με ομάδες παιδιών από άλλες γειτονιές.
 Σε ηλικία 17 ετών αρχίζει τη χρήση ουσιών, καπνίζει με τους φίλους του χασίς και παίρνει χάπια Artane  και  Hipnosedon. Κάθε φορά που μπλέκει σε φασαρίες και πηγαίνει στο αστυνομικό τμήμα οι γονείς του στέλνουν δικηγόρο και τον βγάζει. 
Στα 18 συλλαμβάνεται επειδή έκανε με τους φίλους του μια κλοπή σε ένα καφενείο, έκλεψαν ένα μηχανάκι και μεγάλο χρηματικό ποσό. Κρατείται για 8 ημέρες στις φυλακές  επειδή οι δικηγόροι είχαν απεργία. 
Την ίδια περίοδο στην ηλικία των 18 ετών, ο κύριος Κ.  διατηρεί σχέση με μια κοπέλα που γνώριζε από τότε που ξεκίνησε το γυμνάσιο. Η κοπέλα μένει έγκυος, κάνει έκτρωση και οι γονείς  της την στέλνουν στο εξωτερικό. Αυτό τον κάνει  έξαλλο και μια ημέρα επιτίθεται με την παρέα του στην μητέρα της φίλης του και τη χτυπούν.
Συνεχίζει να δουλεύει με τον πατέρα του και με τα χρήματα που βγάζει αγοράζει χάπια. Οι γονείς του το μαθαίνουν και γίνονται πολλές φασαρίες στο σπίτι, ο κύριος Κ. αντιδρά σπάζοντας αντικείμενα γιατί όπως λέει δεν αντέχει το «κήρυγμα». Παρουσιάζεται στο στρατό αλλά παίρνει αναβολή λόγω ενός πρόσφατου τραυματισμού στο πόδι από ατύχημα με μηχανάκι.  Ξαναπαίρνει άλλες 2 αναβολές και στην τελευταία τον παραπέμπουν  στο 401 Στρατιωτικό Νοσοκομείο οπού παίρνει οριστική αναβολή λόγω ψυχοσωματικών συμπτωμάτων.
Για τα επόμενα χρόνια δεν υπάρχει κάποια ουσιαστική αλλαγή, συνεχίζει τις παραβατικές συμπεριφορές και ξεκινά να συναναστρέφεται με συμμορίες οπαδών και μηχανόβιων, όπως ο ίδιος αναφέρει. Περιστασιακά ασχολείται σε διάφορες δουλειές και παράλληλα συνεχίζει την  χρήση χαπιών. 
Στα  30 του ξεκινά την ηρωίνη και στα 31 γνωρίζει σύμφωνα με τα λεγόμενα του  την κυρία Α. με την οποία παντρεύεται και αποκτά μια κόρη. Ο ίδιος λέει ότι ο γάμος του είναι εικονικός και δεν έχει δηλωθεί. Χωρίζει σε σύντομο χρονικό διάστημα, και την κόρη του τη βλέπει 2 φορές στα 7 και στα 14 της χρόνια. Ο ίδιος αναφέρει σε συζητήσεις μαζί της, ότι λόγω ότι είναι μπλεγμένος δεν έπρεπε να έχει σχέση μαζί της και γι΄ αυτό αποφάσισε να μη τη ξαναδεί. Εξακολουθεί να έχει παραβατική συμπεριφορά ,συνεχίζει τα ναρκωτικά και το ποτό και ακολουθεί την ομάδα του, τον Ολυμπιακό, σε πολλά ταξίδια και αγώνες.
Την ίδια περίοδο στο σπίτι οι σχέσεις έχουν αλλάξει, ο πατέρας παίζει ζάρια πίνει και κάποιες φορές χτυπά την μητέρα του. Ο κύριος Κ. το μαθαίνει αργότερα. Οι γονείς αρρωσταίνουν και ο πατέρας βγαίνει στη σύνταξη.
Σε ηλικία 39 ετών ο κύριος Κ. προσπαθεί να σταματήσει τα ναρκωτικά σε διάφορες θεραπευτικές κοινότητες για 2,5 μήνες, όμως καθυστερούσαν να τον δεχτούν σε πρόγραμμα και το αναβάλλουν συνεχώς με αποτέλεσμα να επιτεθεί με ένα ξύλο από ένα πάγκο που βρήκε. Εκείνη την περίοδο αναφέρει ότι είχε συνάψει σχέση με μια φίλη της μητέρας του η οποία φαίνεται να ήταν παντρεμένη. 
Αρχίζει να περνά πολλές ώρες στο σπίτι φροντίζοντας τους γονείς του που τον έχουν ανάγκη. Ο πατέρας έχει υποστεί ακρωτηριασμό, λόγω του σακχαρώδη διαβήτη και αργότερα πεθαίνει. Η μητέρα πάσχει από κίρρωση του ύπατος ενώ δεν καταναλώνει αλκοόλ, επίσης πάσχει από θυρεοειδή και στηθάγχη.
Το 2010 μετά από φασαρία στο σπίτι (45 ετών πλέον ) τα σπάει όλα, η μητέρα ζητά βοήθεια και μπαίνει με εισαγγελική εντολή στο Δρομοκαΐτειο. Ο θυμός προς τη  μητέρα κρατάει λίγο. Εκείνη τον επισκέπτεται κάθε μέρα στο Δρομοκαΐτειο, όπου παραμένει για 23 ημέρες. Στη συνέχεια παίρνει εξιτήριο και βγαίνει με φαρμακευτική αγωγή την οποία διακόπτει δύο μήνες μετά.
Ο κύριος Κ. φροντίζει την μητέρα του ως το τέλος της ζωής της και ζουν με τη σύνταξη του πατέρα και με φαγητό που παίρνουν από την εκκλησία. Ενώ φαίνεται να ζει  αυτόνομα, η οικογένεια του  αποτελούσε για τον ίδιο σταθερή βάση και ο θάνατος της μητέρας του, φαίνεται ότι του προκαλεί ψυχωτικό επεισόδιο το οποίο ο ίδιος το ονομάζει νευρικό κλονισμό και κάνει εκούσια εισαγωγή στο  Δρομοκαΐτειο. Εκεί δέχεται φαρμακευτική αγωγή και ψυχολογική υποστήριξη. Του γίνονται προτάσεις για να πάει σε ξενώνες και οικοτροφεία. Πάει επίσκεψη σε κάποια από αυτά αλλά δε θέλησε να μείνει γιατί τα μέλη του οικοτροφείου ήταν μεγάλης ηλικίας .
Το 2012, 47 χρονών πλέον,  έρχεται επίσκεψη στο οικοτροφείο μας και  μένει 3 ημέρες με την ελπίδα ότι δεν θα έρθει μόνιμα. Όταν μετακομίζει πλέον μόνιμα στο οικοτροφείο λέει ότι «έχασε τη γη κάτω από τα πόδια του». Προσπαθεί να βρει τη θέση του μέσα στο χώρο φανερά δυσαρεστημένος αφού είναι αναγκασμένος να συγκατοικεί με αρρώστους, θυμωμένος για το πως έφτασε να είναι έτσι η ζωή του.
Ως πρόσωπα αναφοράς του ορίζονται 2 άντρες θεραπευτές με την λογική ότι θα μπορούσαν να τον οριοθετήσουν πιο εύκολα λόγω των χαρακτηρολογικών του στοιχείων αλλά και λόγω του κοινωνικού του background.
Έχει σημάδια από  χαρακιές στα χέρια και καψίματα, προφανώς από τσιγάρα, στα πόδια για τα οποία είτε δεν θέλει να μιλήσει ,είτε λέει διάφορες ιστορίες αλλά ποτέ ότι μπορεί να το έκανε ο ίδιος. Τα πρώτα χρόνια της εγκατάστασης του και συγκεκριμένα το 2013-2014 είναι αρκετά δραστηριοποιημένος, συμμετέχει στις περισσότερες ομάδες και δράσεις εντός της μονάδας, αναλαμβάνει αρμοδιότητες όπως π.χ. την παρασκευή του φαγητού, εκπαιδεύεται στην αγορά των προμηθειών τροφοδοσίας αλλά και στην τακτοποίηση τους στο χώρο και συμμετέχει σε πρόγραμμα του Δήμου «Δημοτικός Λαχανόκηπος». Απώτερος στόχος του είναι να κερδίσει κάποιο χαρτζιλίκι καθώς το πάγιο αίτημα του είναι ότι χρειάζεται περισσότερα χρήματα μιας και το επίδομα του καθυστερούσε και αναγκαζόταν να δανείζεται χρήματα από την δομή. Αυτή την περίοδο έχει συνδεθεί φιλικά με τον ένοικο που εγκαταστάθηκαν ταυτόχρονα μαζί στη μονάδα, με τον οποίο γνωριζόταν από το ψυχιατρικό νοσοκομείο και έκαναν παρέα και εκεί και κανονίζουν 1-2 εξόδους την εβδομάδα στο κέντρο της πόλης, όπου κινείται αυτόνομος.  Σε αυτό το διάστημα πραγματοποιεί 2 ολιγοήμερες επισκέψεις στην Αθήνα, όπου φιλοξενείται στο σπίτι της φίλης του Μ., η οποία είναι και ο μοναδικός άνθρωπος που υπάρχει στο περιβάλλον του. Επιστρέφει και από τις 2 επισκέψεις, αρκετά χαρούμενος και ικανοποιημένος. Την Μ. την είχε γνωρίσει σε θεραπευτική κοινότητα, λόγω της χρήσης ουσιών που έκανε ο γιος της και αντιμετωπίζει και η ίδια ψυχολογικά προβλήματα.  
Στην αρχή της εγκατάστασης του δυσκολεύεται να πειθαρχήσει στους κανονισμούς του οικοτροφείου, ασκεί βία σε ασθενή που τον ενοχλεί (ασθενής ψυχωσικός κατά διαστήματα ψυχοκινητικά ανήσυχος και διεγερτικός), αυτό γίνεται δύο με τρεις φορές και άλλες φορές  με τον ίδιο ασθενή είναι πολύ υπομονετικός. Προσπαθεί να φέρει αντιπαράθεση στη θεραπευτική ομάδα χωρίζοντας τους σε καλούς και κακούς θεραπευτές. ( Είχε διάφορες επιθυμίες και ζητούσε πράγματα, λέγοντας ότι κάποιοι μου τα δίνουνε, εσύ όχι. Αυτό σε κάποιες περιπτώσεις ίσχυε και σε κάποιες όχι. Υπήρχαν φορές, όπου η διακίνηση της πληροφορίας από την πλευρά της θεραπευτικής ομάδας δεν ήταν επαρκής με αποτέλεσμα να υπάρχουν διαφωνίες. Επίσης χρησιμοποιούσε επικριτικά λόγια για κάποιους.) Έχει μηδενική ανοχή στη ματαίωση. Αναφέρει συχνά ότι αισθάνεται μόνος του λέγοντας ότι στο παρελθόν ποτέ δεν ήταν μόνος του, είχε πολλές παρέες και έβγαινε συνεχώς έξω. 
Στις συναντήσεις με τα πρόσωπα αναφοράς του αναφέρει ότι κάνει υπομονή που μένει εδώ. Μιλά για τους ανθρώπους που έκανε παρέα στην Αθήνα για την  «μεγάλη ζωή», τις σχέσεις του, κυρίως επιφανειακές και σχέσεις «δούναι και λαβείν».
Έχει αντιστάσεις να κάνει συναντήσεις με τους θεραπευτές του γιατί θεωρεί ότι δεν έχει κάτι να πει που θα μπορούσαν να τον βοηθήσουν, θα μιλήσει όποτε θελήσει αυτός και σε όποιον θελήσει. Αυτό που αναφέρει συχνά είναι ότι δεν δέχεται τον όρο θεραπευτής καθώς θεραπευτής είναι μόνο ο Ιησούς και διαφοροποιεί τον εαυτό του από τους υπόλοιπους ενοίκους λέγοντας ότι αυτός δεν είναι ασθενής.     Στις συναντήσεις με τον ψυχίατρο θέλει να είναι από τους πρώτους που θα μπει στο ραντεβού. 
Στο τέλος του 2014 και έπειτα από τα επεισόδια σωματικής βίας προς τον συνενοικό του κύριο Γ., που αναφέρεται παραπάνω, κρίνεται αναγκαίο να γίνει αλλαγή των προσώπων αναφοράς και σε αντικατάσταση του ενός αναλαμβάνει η ψυχολόγος της δομής. Αρχικά δεν εμβάθυνε σε συζητήσεις και στέκονταν περισσότερο σε θέματα της καθημερινότητας.  Πέρασε αρκετό διάστημα να αρχίσει να συζητά για τα συναισθήματα του και γενικά για θέματα που τον απασχολούν και αφορούν τον ψυχικό του κόσμο . 
Το 2015 δείχνει καλή προσαρμογή στο πλαίσιο, συμμετέχει σε ταξίδι στις Βρυξέλλες στα πλαίσια του European Disability Forum με συνοδεία θεραπευτή και επίσης εκπροσωπεί την Δομή σε σεμινάρια για τα δικαιώματα των ψυχικά ασθενών, στην Αθήνα. Οι αναφορές των θεραπευτών που τον συνοδεύουν στα ταξίδια έχουν να κάνουν με ερωτήσεις του κυρίου Κ. για την προσωπική ζωή τους και αρνητικό σχολιασμό για κάποιους της θεραπευτικής ομάδας. Παράλληλα ότι προσπαθούσε να δώσει την εικόνα ότι και ο ίδιος αποτελεί έναν από τους εργαζόμενους. Αυτό είναι κάτι που το λαμβάναμε ως πληροφορία και από οδηγούς ταξί που τον μετακινούσανε στο κέντρο της πόλης μας. 
Στο διάστημα αυτό του γίνεται πρόταση να μετακομίσει στο Προστατευμένο Διαμέρισμα, καθώς είναι ένα πλαίσιο ημιαυτόνομο,  πιο ήσυχο και με λιγότερα ερεθίσματα. Αρχικά αρνείται με την αιτιολογία ότι είναι μικρός ο χώρος του σπιτιού και επιθυμεί να βρίσκεται ανάμεσα σε κόσμο και να συνδιαλέγεται με τους θεραπευτές, αργότερα όμως δέχεται να κάνει ταξίδι στην Αθήνα με την ψυχολόγο για να συναντηθεί με την τότε Επιστημονική Διευθύντρια του Φορέα, για να συζητήσουν την σκέψη αυτή. Από την συζήτηση προκύπτει ότι παρόλο που φαίνεται λειτουργικός και επιζητά την αυτονομία το εσωτερικευμένο άγχος του δεν θα τον βοηθήσει στην προσαρμογή του εκεί.
Το τελευταίο εξάμηνο του 2015 έχει πλέον τα δικά του χρήματα και με το εβδομαδιαίο ποσό που λαμβάνει αγοράζει αναλγητικά χάπια και παίζει τυχερά παιχνίδια (τζόκερ). Η κατανάλωση των αναλγητικών χαπιών ήταν πολύ μεγάλη και για ευρύ χρονικό διάστημα, τα οποία και σταματά μόνος του κάτι που το παραδέχεται αργότερα πλέον στα πρόσωπα αναφοράς του, δηλώνοντας ότι δεν τα είχε ανάγκη και για αυτό τα έκοψε. (Εδώ να σημειώσουμε ότι η χρήση των αναλγητικών γίνεται αντιληπτή από τους θεραπευτές όταν αρχίζει να παρουσιάζει εικόνα ληθαργικότητας και όταν τυχαία τον βλέπει συνάδελφος να βγαίνει από φαρμακείο στο κέντρο της πόλης. Σε καθαριότητα του δωματίου επίσης βρέθηκε σακούλα με μεγάλη ποσότητα κουτιών παρακεταμόλης και αναλγητικών). Σταματά να συμμετέχει σε ομαδικές δραστηριότητες της δομής, αλλά και τις εβδομαδιαίες του εξόδους. Δείχνει σκεπτικός και στις συναντήσεις με τα πρόσωπα αναφοράς του δεν είναι πάντα έτοιμος να μιλήσει για το πώς νοιώθει. Αυτό που τον απασχολεί περισσότερο είναι για το πώς σκέφτονται οι υπόλοιποι θεραπευτές για αυτόν και αν γνωρίζουν ότι έκανε χρήση αναλγητικών. 
Το 2016 παρουσιάζει έντονα ηγετικές συμπεριφορές απέναντι σε πιο «αδύναμους» ενοίκους και αρχίζει να  δημιουργεί εντάσεις με τους θεραπευτές, υποστηρίζοντας ότι κάνουν διακρίσεις στην συμπεριφορά τους προς τους ασθενείς. Είναι συχνά εκνευρισμένος και εριστικός. Χειροδικεί ξανά απέναντι σε ασθενή και δεν συνεργάζεται με αλλαγή της φαρμακευτικής αγωγής. Του προτείνεται να γίνει εκούσια νοσηλεία αλλά το αρνείται.  Με οδηγία της Ψυχιάτρου προβήκαμε σε εισαγγελική παραγγελία για νοσηλεία στο ΨΝΑ Δρομοκαίτειο. Νοσηλεύεται για 3 ημέρες και επιστρέφει στο οικοτροφείο. Σε συζήτηση μαζί του τέθηκαν τα σημεία στα οποία θα πρέπει να δεσμευτεί, λήψη της φαρμακευτικής αγωγής και σε περίπτωση μη συνεργασίας θα μπει σε ενέσιμη αγωγή και να ξεκινήσει εξωτερική ψυχοθεραπεία. Τον Απρίλιο του 2016 ξεκινά την ψυχοθεραπεία εκτός της δομής, σε εβδομαδιαία βάση, η οποία και διακόπηκε τον Νοέμβριο του 2017, γιατί δεν υπήρχε κάποιο ξεκάθαρο αίτημα από τον ίδιο, ούτε επένδυση στη θεραπεία και δεν εμβάθυνε σε ψυχολογικά του θέματα σύμφωνα με την εκτίμηση της ψυχολόγου που τον παρακολουθούσε. Δείχνει να επηρεάζεται από την διακοπή της ατομικής του ψυχοθεραπείας καθώς αναφέρει ότι ένιωσε να μην τον καταλαβαίνει. Την περίοδο αυτή αρχίζει ξανά την κατανάλωση αναλγητικών. Συχνά αναφέρει ότι θέλει να επισκεφθεί την φίλη του την Μ.  στην Αθήνα, αλλά συνεχώς το αναβάλει.
Στις αρχές του 2017 γίνεται πάλι αλλαγή προσώπου αναφοράς, αποχωρεί και ο 2ος άντρας και αναλαμβάνει δεύτερη θεραπεύτρια, καθώς όλο αυτό το διάστημα δεν συνεργαζόταν καθόλου με το πρόσωπο αναφοράς του, παρ΄όλες τις προσπάθειες.
Το βάρος του σταδιακά αρχίζει να αυξάνεται χωρίς να κάνει μια ουσιαστική προσπάθεια να το χάσει, αφιερώνει χρόνο μόνο σε συζητήσεις αναφορικά με το πως να χάσει κιλά. Λόγω της αύξησης των κιλών επηρεάζεται η εικόνα που έχει για τον εαυτό του και σταδιακά αποσύρεται κοινωνικά, ακόμη και σε γιορτές που γίνονται μέσα στον χώρο της μονάδας δεν συμμετέχει εάν υπάρχουν επισκέπτες. Ενώ έχει τις δυνατότητες να εκπροσωπήσει τον εαυτό του όσον αφορά τις υποχρεώσεις του στην κοινότητα, ο ίδιος επιθυμεί την παρουσία και συνοδεία κάποιου θεραπευτή.
Για αρκετό διάστημα γίνεται προσπάθεια, μέσω εξατομικευμένων προγραμμάτων διατροφής είτε από την οικοδέσποινα, είτε από διαιτολόγο να χάσει βάρος αλλά δεν συνεργάζεται λέγοντας συνεχώς ψέματα για τις ποσότητες των τροφών που καταναλώνει αλλά και ότι κάποιοι θεραπευτές δεν τον βοηθούν και δεν του δίνουν αυτά που πρέπει να φάει. 
Συνεχίζει την υπερβολική κατανάλωση αναλγητικών χαπιών  με αποτέλεσμα οι τιμές στις αιματολογικές εξετάσεις του να είναι αυξημένες αλλά ωστόσο να μην συνεργάζεται με τις συστάσεις των γιατρών. Ο ίδιος δεν θεωρεί ότι είναι εθισμένος αλλά ότι όλα είναι στο «μυαλό» και ότι θα τα κόψει με τον δικό του τρόπο. Αρχίζει να απομονώνεται και περισσότερο να ακούει παρά να μιλάει, παραμελεί εντελώς την ατομική του υγιεινή, δεν αλλάζει ρούχα και δεν κάνει μπάνιο (1 μήνα) . Την ίδια περίοδο εμφανίζει οιδήματα στα κάτω άκρα που οφείλονται σε φλεβική ανεπάρκεια, αλλά και πάλι δεν συνεργάζεται με τις συστάσεις του γιατρού για διακοπή των αναλγητικών χαπιών. Η κατάσταση των ποδιών του επιδεινώνεται, δημιουργήθηκαν πληγές και εκχυμώσεις και στα 2 πόδια από το γόνατο και κάτω. Για αυτό τον λόγο κάνει 3 νοσηλείες στην παθολογική κλινική του νοσοκομείου Λαμίας σε διάστημα 2 ετών, με διάγνωση σηπτική κυτταρίτιδα.
Γενικώς δεν συνεργάζεται, με την οποιαδήποτε προσπάθεια γίνεται να επιλυθούν ιατρικά ζητήματα που τον αφορούν καθώς αρνείται να παρίσταται στα ραντεβού με τους γιατρούς παρόλο που αρχικά συναινεί να οριστούν τα ραντεβού. Επίσης έχει άρνηση να επισκέπτεται γιατρούς και να κάνει εξετάσεις σε δημόσια νοσοκομεία και να επιθυμεί ιδιωτική περίθαλψη με την αιτιολογία ότι δεν θα του δώσουν την προσοχή που απαιτείται. Αν και γνωρίζει ότι δεν μπορεί να ανταποκριθεί πάντα οικονομικά σε κάτι τέτοιο.
Σταδιακά τα περιστατικά λεκτικής βίας τόσο σε συγκατοίκους του όσο και σε θεραπευτές αυξάνονται και σε κάποιες περιπτώσεις ασκεί και σωματική βία σε άλλους ενοίκους. Οι αφορμές συνήθως ήταν είτε για να «υπερασπιστεί» κάποιον ένοικο είτε γιατί δεν μπορούσε να διαχειριστεί κάποιον διεγερτικό ή ψυχοκινητικά ανήσυχο ασθενή. Η θεραπευτική ομάδα προσπαθούσε με συζήτηση να κατανοήσει τους λόγους που δημιουργούσε τις εντάσεις και να τον οριοθετήσει, στηριζόμενη πάντα στους κανόνες του πλαισίου και στο συμβόλαιο που έχει υπογράψει με την ένταξη του στη μονάδα. Μετά από κάθε περιστατικό ακολουθούσαν τακτικές συναντήσεις με τους υπευθύνους της μονάδας για την οριοθέτηση του καθώς και επικοινωνία με τον ψυχίατρο. Αλλά μετά από λίγο καιρό επαναλάμβανε την ίδια συμπεριφορά. Για μεγάλα διαστήματα μονοπωλεί την συζήτηση στην κλινική ομάδα, τόσο για τον χειρισμό απέναντι στην συμπεριφορά του όσο και για την αποφόρτιση των θεραπευτών.  Συχνά διχάζονταν η θεραπευτική ομάδα για το ποια θα μπορούσε να είναι η «τιμωρία – ποινή», συνέπειες που θα είχε, σε ανάλογη περίπτωση, αδυνατώντας να καταλήξουμε, αφού δεν υπήρχε κάτι που θα μπορούσαμε να υποστηρίξουμε λόγω του πλαισίου. (π.χ. στέρηση χρημάτων ή τσιγάρων, απομάκρυνση από την μονάδα). Η θεραπευτική ομάδα δυσκολεύτηκε καθώς δεν υπήρχε εμπειρία χειρισμού ανάλογων περιστατικών, υπήρχε ματαίωση καθώς οποιαδήποτε προσπάθεια έπεφτε στο κενό. Το περιστατικό πηγαίνει 3 φορές σε εποπτεία και οι κατευθύνσεις που δίνονταν ήταν να στερείται πράγματα, να μην του κάνουμε τα χατίρια, να μην είμαστε υποχωρητικοί και όλα αυτά με έναν τρόπο υποστηρικτικό και όχι εκδικητικό. Σύμφωνα με τον επόπτη το να πηγαίνεις με τα νερά του είναι σαν να του λες «ότι είμαι εδώ»,  αν δεν τον στηρίζεις είναι σαν του λες «ότι μπορείς να τα καταφέρεις». Οι απειλές και οι τιμωρίες είναι ένα παιχνίδι σαν να τρέχουμε γύρω από τον κύριο Κ. 
Ωστόσο οι περισσότεροι ασθενείς τρέφουν θετικά συναισθήματα για αυτόν, καθώς είναι πολύ βοηθητικός και φροντιστικός απέναντι τους. Πολλές φορές κάποιοι από τους ενοίκους στρέφονται σε αυτόν για να λύσουν ελάσσονα ζητήματα και τον θεωρούν ως μια φιγούρα πατριαρχική. Ωστόσο υπάρχει και η μερίδα των ενοίκων που αισθάνονται φόβο απέναντι του, λόγω της συμπεριφοράς , του όγκου και της έντασης της φωνής του. Επίσης παρατηρούταν ότι κάποιοι ένοικοι λειτουργούσαν μιμητικά, υιοθετώντας κάποιες από τις συμπεριφορές του, για παράδειγμα εριστικότητα, κριτική, αντιδράσεις για θέματα καθημερινότητας, υποδείξεις και απαξίωση προς το προσωπικό, ακόμη και μικρές χειροδικίες σε άλλους ενοίκους, κάτι που δεν τους χαρακτήριζε.
Το 2019 η θεραπευτική ομάδα παρατηρεί μια έντονη κινητοποίησή του κυρίου Κ. στην χρήση του κινητού του τηλεφώνου. Συνομιλεί για αρκετή ώρα με κάποιο πρόσωπο και επιλέγει να μετακινείται σε εξωτερικό χώρο για να μιλήσει ιδιωτικά. Αρκετές φορές δεν απαντάει στις κλήσεις όταν είναι μπροστά θεραπευτής και καλεί ο ίδιος όταν βρίσκεται μόνος. Παρατηρούμε ότι μιλάει περισσότερο κατά τις απογευματινές ώρες. Σε συναντήσεις με τα πρόσωπα αναφοράς του λέει ότι μιλάει με την φίλη του  Μ. από την Αθήνα, κάτι που δεν μπορούμε να το συνδέσουμε καθώς με την συγκεκριμένη κυρία μιλάει μπροστά μας και για ελάχιστο χρόνο. Το ίδιο διάστημα παρατηρείται ότι ξεκινάει διατροφή, προσέχει την εμφάνισή του , δεν συνομιλεί σχεδόν καθόλου με το προσωπικό και κοιτάει συνεχώς το τηλέφωνό του.  Εκείνο το διάστημα έχει προσληφθεί για τις ανάγκες του ΚοιΣΠΕ, η κυρία Δ. 44 ετών  λήπτρια ψυχικής υγείας, και εργάζεται πρωινές ώρες στο χώρο του Οικοτροφείου. Η ίδια συνομιλεί με τον κύριο Κ., διαφαίνεται μια οικειότητα αλλά χωρίς να δείχνει ότι υπάρχει κάποια ιδιαίτερη σχέση μεταξύ τους. Κατά την 15νθημερη καλοκαιρινή άδεια της κυρίας Δ. τα τηλέφωνα γίνονται πιο έντονα και κατά τις πρωινές ώρες. Ακούγοντας κάποιες συνομιλίες τυχαία καταλάβαμε ότι μιλάει με την κυρία Δ. καθώς ακούσαμε να την αποκαλεί με το όνομα της. Την ημέρα της επιστροφής της κυρία Δ. παρατηρήθηκε ότι ο κύριος Κ. είναι ιδιαίτερα χαρούμενος. Διαπιστώθηκε ότι συνομιλούσαν στο τηλέφωνο ενώ και οι δύο βρισκόντουσαν στο χώρο του Οικοτροφείου. Ο προβληματισμός μας ήταν ότι η κύρια Δ. είναι παντρεμένη και έχει  δύο κόρες έφηβες. Οι σχέσεις με τον σύζυγό της είναι πολύ καλές και είναι πολύ υποστηρικτικός ως προς την κυρία Δ. Πήγαμε το θέμα σε εποπτεία και οι κατευθύνσεις που μας δόθηκαν ήταν να μιλήσουμε με την κυρία Δ. Η ίδια είπε ότι η σχέση τους είναι μόνο σε τηλεφωνικό επίπεδο, συνδέθηκε μαζί του καθώς τον λυπάται γιατί τον έβλεπε μόνο του  και αισθάνεται ότι με αυτόν τον τρόπο τον βοηθάει. Του επιτρέπει να την αποκαλεί με ερωτικά λόγια και να της δείχνει το ενδιαφέρον του με την συχνή  τηλεφωνική επικοινωνία κατά την διάρκεια της ημέρας.  Αναφέρει  ότι η μία από τις κόρες της, της έκανε επίθεση ότι δεν αντέχει να την βλέπει να μιλάει συνεχώς στο τηλέφωνο. Έτσι η ίδια αποφασίζει  σιγά σιγά να αραιώσει την επικοινωνία και αργότερα να διακόψει εντελώς. Παράλληλα την ίδια περίοδο που ξεκινάει να αραιώνει την επικοινωνία μετακινείται σε άλλο χώρο λόγω των αναγκών του ΚοιΣΠΕ, οπότε και δεν ξαναβλέπει τον κύριο Κ. Ο ίδιος στις συναντήσεις με τα πρόσωπα αναφοράς του αναφέρει την σημασία του κινήτρου για την οποιαδήποτε αλλαγή  στην ζωή. Μετά από σχεδόν 2 μήνες από την αποχώρηση της κυρίας Δ. εκμυστηρεύεται στην ψυχολόγο, ότι είχε συνάψει σχέση με την κυρία Δ. και είχαν συνευρεθεί ερωτικά, γεγονός που δεν θα μπορούσε να ισχύει καθώς δεν βρέθηκαν ποτέ μόνοι τους σε εξωτερικό χώρο. Μετά από αυτό παρατηρείται ότι ο κύριος Κ. αλλάζει συμπεριφορά δεν προσέχει τον εαυτό του τόσο πολύ και είναι σκεφτικός. Στην προσπάθεια προσέγγισης των θεραπευτών στην καθημερινή του συνδιαλλαγή παρατηρούνται κινήσεις του κυρίου Κ. προς τις γυναίκες θεραπεύτριες όπου επιδιώκει να τις ακουμπά στα χέρια ή στον ώμο. Παράλληλα και σε γυναίκες ενοίκους. Επίσης παρακολουθεί βίντεο σεξουαλικού περιεχομένου στο κινητό του πράγμα το οποίο δεν το κρύβει από ένα διάστημα και μετά, ζητώντας πληροφορίες για τις εν λόγω ιστοσελίδες ή μετάφραση σε λέξεις από κάποιες θεραπεύτριες. Η θεραπευτική ομάδα προσπαθούσε να οριοθετήσει αυτή την συμπεριφορά και από άντρα θεραπευτή και τον ψυχίατρο είχε γίνει συζήτηση για την διερεύνηση ανάγκης του ή επιθυμίας του να επισκεφθεί οίκο ανοχής,  αλλά ήταν αρνητικός.
Την περίοδο της καραντίνας  για τον Κορωνοιό  η εικόνα του είναι πολύ διαφορετική.  Έχει αρχίσει να μειώνει και τελικά να σταματά εντελώς την κατανάλωση παρακεταμόλης και αναλγητικών χαπιών για το λόγο ότι δεν μπορούσε να βγει και να τα αγοράσει. Είναι πολύ βοηθητικός και συνεργάσιμός όσον αφορά την λειτουργία της μονάδας. Συμμετέχει σε όλες της ομαδικές δραστηριότητες και φαίνεται να έχει αποκτήσει πλέον καλή σχέση με το σύνολο των θεραπευτών. Τον ικανοποιούσε το γεγονός ότι περνούσε περισσότερο χρόνο με τα πρόσωπα αναφοράς του και γενικά ότι οι θεραπευτές έδιναν όλον τους τον χρόνο στην ενασχόληση με τους ενοίκους, καθώς δεν υπήρχαν οι υποχρεώσεις της εξωτερικής πραγματικότητας. Με την λήξη της πρώτης καραντίνας και την σταδιακή έξοδο του για αγορά προσωπικών ειδών ξεκινά την ήπια κατανάλωση παρακεταμόλης, γεγονός που το αναφέρει στις ατομικές συναντήσεις με τα πρόσωπα αναφοράς, λέγοντας «ότι δεν μπορεί να κάνει αλλιώς και είναι κάτι που θα το ρυθμίσει μόνος του». Η κατανάλωση συνεχίζεται μέχρι και το καλοκαίρι του 2022 όπου η παθολογική του εικόνα σε σχέση με την σηπτική κυτταρίτιδα παρουσιάζει υποτροπή, σε συννοσηρότητα με λοίμωξη του αναπνευστικού και οδηγείται σε νοσηλεία στην παθολογική κλινική του Νοσοκομείου Λαμίας. Στο σημείο αυτό είναι που παραδίδει μόνος του στους θεραπευτές τα υπόλοιπα χάπια παρακεταμόλης που είχε στην κατοχή του και έκτοτε δεν ξανακάνει χρήση.
Η συμπεριφορά του με τα επεισόδια ευερεθιστότητας και αδυναμίας διαχείρισης του θυμού του επαναλαμβάνεται κατά διαστήματα και ιδίως με αφορμή την συμπεριφορά μιας πολύ διεγερτικής ενοίκου που φιλοξενούνταν εκείνη την περίοδο στην μονάδα. 
Τον Νοέμβριο του 2022 γίνεται εκ νέου αλλαγή στα πρόσωπα αναφοράς του και παραμένει προσωρινά με ένα πρόσωπο αναφοράς. Ο λόγος της απομάκρυνσης του ενός προσώπου αναφοράς έγινε έπειτα από αίτημα της συνεργάτιδος καθώς αισθάνθηκε ματαίωση και κούραση ως προς την διαχείριση του ενοίκου.
Από το 2ο εξάμηνο του 2022 είχε ήδη αρχίσει να παρατηρείται αλλαγή στην συμπεριφορά του και στην συναισθηματική του κατάσταση, πράγμα που γίνεται πιο έντονο τους πρώτες μήνες του 2023 όπου δεν συμμετέχει σε καμία δραστηριότητα, παραμελεί την σωματική του υγιεινή και ζητάει από το πρόσωπο αναφοράς του να του καλύψει τις ανάγκες του σε προσωπικές αγορές. Περνάει πολλές ώρες αποσυρμένος στο δωμάτιο του, καταναλώνει μεγαλύτερη ποσότητα φαγητού και δεν επιθυμεί να συναναστρέφεται με τους υπόλοιπους ενοίκους αλλά και θεραπευτές. Παράλληλα επιδεινώνεται η εικόνα της αρθρίτιδας στο γόνατο, με αποτέλεσμα να δυσκολεύεται στη βάδιση, όπου τον υποστηρίζουμε δίνοντας του περιπατητήρα και κάνοντας φυσικοθεραπευτικές ασκήσεις . Κατά την βραδινή κατάκλιση και λόγω της δυσκολίας αυτής παρουσιάζει ενουρήσεις στο κρεβάτι ή φαινόμενα όπως να ουρεί πάνω στα ρούχα που υπάρχουν στην ντουλάπα του, προσπαθώντας να το κρύψει. Άλλες φορές πάλι ουρεί σε μπουκάλια, ζητώντας από τον συγκάτοικο του να τα πετάξει ή αδειάζει το μπουκάλι έξω από το παράθυρο του δωματίου. Όλα αυτά αρνείται ότι τα έκανε ο ίδιος, λέγοντας ότι δεν υπάρχει κάποιο πρόβλημα και αρνείται κάθε βοήθεια. Δεν επιθυμεί να πάει σε γιατρό  κάτι που κάνει πιο δύσκολη την κατάσταση, δημιουργώντας αδιέξοδο στον χειρισμό από τους θεραπευτές. Συζητώντας το θέμα στην κλινική ομάδα καταλήγουμε να δημιουργηθεί ένας πυρήνας 4 συνεργατών οι οποίοι έχουν θέση ευθύνης και κάνουν εβδομαδιαίες συναντήσεις μαζί του με θεσμικό χαρακτήρα, να οριστεί και 2ο πρόσωπο αναφοράς και να τηρηθούν κάποιοι άξονες από όλη την θεραπευτική ομάδα, έτσι ώστε να έχουμε ενιαία στάση αντιμετώπισης της δυσκολίας.
Υπήρξαν συνέπειες όπως το να πληρώσει ελαιοχρωματιστή και συνεργείο καθαρισμού για την απολύμανση του δωματίου και του εξωτερικού χώρου του δωματίου του, κάτι που είχε συμφωνηθεί στις τακτικές συναντήσεις μαζί του. Έπειτα από πολύ συζήτηση δέχεται να πάει σε γιατρό Ορθοπεδικό ακολουθώντας την συνιστώμενη αγωγή και τοποθέτηση ουροκαθετήρα μέχρι την βελτίωση της κινητικότητας, πράγμα που μέχρι τότε αρνούταν. Οι ενέργειες αυτές φάνηκαν να αποδίδουν ωστόσο κατά διαστήματα οι προβληματικές συμπεριφορές εμφανιζόταν, χωρίς να υπάρχει κάποιος ουσιαστικός λόγος. Σε μια από αυτές τις περιπτώσεις (άνοιξε και άδειασε τον καθετήρα μέσα στο δωμάτιο) κλίθηκε από τους υπευθύνους και τους θεραπευτές της πρωινής βάρδιας σε συνάντηση και ανοιχτή συζήτηση μαζί του όπου ήρθε αντιμέτωπος με τις πράξεις του. (Να σημειώσουμε εδώ ότι όσες φορές κλίθηκε στο παρελθόν να έρθει στην κλινική ομάδα για να συζητήσουμε μαζί του το αρνούταν πεισματικά.) Στη συνάντηση αυτή του τέθηκε μεταξύ άλλων να εξεταστεί η δυνατότητα αλλαγής πλαισίου σε περίπτωση που νοιώθει ότι δεν λαμβάνει τις υπηρεσίες  και την φροντίδα που επιθυμεί και που εμείς προσπαθούμε να του προσφέρουμε. Δηλώνει ότι δεν επιθυμεί κάτι τέτοιο και οι θεραπευτές δεν το ξαναφέρνουν προς συζήτηση για να μην νοιώσει απειλή και ότι θέλουμε να τον διώξουμε. Επίσης η κ. Φραγκούλη σε προγραμματισμένες επισκέψεις στην μονάδα, είχε 2 φορές ατομική συνάντηση μαζί του. Η 1η ενώ υπήρχε η δυσκολία και η 2η ενώ είχε βελτιωθεί η κλινική του εικόνα. 
Το τελευταίο τρίμηνο  του 2023 αρχίζουν να διαφαίνονται οι προσπάθειες εκ μέρους του κυρίου Κ. για αλλαγή. Έχει χάσει αρκετά κιλά (47) ακολουθώντας δικό του τρόπο διατροφής, τον οποίο είχε επικοινωνήσει στα πρόσωπο αναφοράς του και στην οικοδέσποινα. Έχει εγκαταλείψει τον περιπατητήρα, κάνει προσπάθειες βάδισης χωρίς υποστήριξη, δέχεται να πάει ξανά σε ορθοπεδικό και μπαίνει σε λίστα αναμονής για χειρουργείο και αφαιρείται ο ουροκαθετήρας χωρίς να παρουσιάζονται ιδιαίτερα προβλήματα(1 φορά την πρώτη εβδομάδα αφαίρεσης του). Ωστόσο στην ψυχοπαθολογία του προστίθενται κάποια επεισόδια όπου παρατηρείται να μιλάει μόνος του, αλλάζοντας την φωνή του και όταν βρίσκεται σε χώρο που δεν υπάρχουν άλλοι. Σε συζητήσεις με τα πρόσωπα αναφοράς του ανέφερε ότι τις βραδινές ώρες στο δωμάτιο του αισθάνεται ότι έρχεται κάποιος από το ταβάνι και του μιλάει απειλητικά. Ενημερώνεται ο ψυχίατρος και εκτιμά ότι δεν χρειάζεται ακόμη να προβούμε σε ρύθμιση της φ/α καθώς μάλλον πρόκειται για παροδικά (transient) ψυχωτικά επεισόδια που οι ασθενείς με οριακή διαταραχή μπορεί να παρουσιάζουν μετά από περίοδο έντονου στρες. Ο ίδιος έχει επίγνωση αυτών που κάνει και αναφέρει ότι το κάνει για χιούμορ, για να ακούσει τον εαυτό του να τα λέει και ότι θυμάται τον εαυτό του παλιά, όταν βρισκόταν σε μικρή ηλικία. Επιπρόσθετα αναφέρει ότι επηρεάζεται από τα κύματα που εκπέμπει κινητό συνενοίκου και συγκεκριμένα ενός από τους ενοίκους που πρόσφατα είχε εγκατασταθεί στη μονάδα, αρκετά λειτουργικό και νέο σε ηλικία. Η όλη αυτή συμπεριφορά διαρκεί περίπου ένα μήνα και δεν παρουσιάστηκε έκτοτε. 
Πλέον ο κύριος Κ. είναι περισσότερο συνεργάσιμος, συμμετέχει σε κάποιες δραστηριότητες, ανέλαβε ξανά την παρασκευή του καθημερινού φαγητού, ξεκίνησε δειλά τις εξόδους με τα πρόσωπα αναφοράς του, χρειάζεται βέβαια λίγο παρακίνηση στην ατομική του υγιεινή, αλλά με την βοήθεια του προσώπου αναφορά του και των ανδρών θεραπευτών συνεργάζεται. Είναι περισσότερο διαλεκτικός στις συζητήσεις, λιγότερο επικριτικός ως προς τους υπόλοιπους ενοίκους και το προσωπικό και έχει καιρό να παρουσιάσει ξεσπάσματα θυμού. Η διάθεση και η συναισθηματική του κατάσταση είναι καλύτερη και στις συζητήσεις με τα πρόσωπα αναφοράς του κάνοντας αναδρομή στη πορεία της ζωής του μέχρι τώρα έχει αναφερθεί στην περίοδο της χρήσης των αναλγητικών χαπιών και συγκεκριμένα αναφέρει «τα έκοψα γιατί δεν τα έβρισκα και αυτό ήταν ένα μήνυμα από το Θεό ότι έπρεπε να τα σταματήσω». Συζητώντας στην κλινική ομάδα μια υποθετική σκέψη μεταξύ άλλων είναι ότι με την εγκατάσταση των νέων ασθενών όλο αυτό το διάστημα έχει βοηθήσει το γεγονός ότι έχει μειωθεί το επίπεδο «ψυχωσικότητας», είναι λιγότερο ψυχωτικοί οι υπόλοιποι ένοικοι.










ΘΕΩΡΗΤΙΚΟ ΜΕΡΟΣ ΠΑΡΟΥΣΙΑΣΗΣ

Στο θεωρητικό μέρος αρχικά θα παρουσιάσουμε την ανάλυση κάποιων στοιχείων από το ιστορικό του ασθενούς, με βάση το ψυχαναλυτικό πρίσμα και στηριζόμενοι  στο βιβλίο του Π. Σακελλαρόπουλου, (Σχέσεις μητέρας-παιδιού τον πρώτο χρόνο ζωής, 2001) όπως αυτή έγινε στα πλαίσια  σεμιναρίου κλινικής κατάρτισης υπευθύνων του φορέα.
 Όπως ήδη αναφέραμε πρόκειται για ασθενή με στοιχεία οριακής διαταραχής προσωπικότητας. Είναι έκδηλη η αστάθεια που εκφράζεται σε διάφορες διαστάσεις της ζωής του, όπως οι διαπροσωπικές σχέσεις, η εικόνα του εαυτού, η συναισθηματική διάθεση καθώς και η έντονη παρορμητικότητα. Χαρακτηριστική είναι η αντίδραση σε πραγματική ή φανταστική εγκατάλειψη. Μόλις νιώσει ότι κάποιο άτομο τον αφήνει διακατέχεται από φόβο και ακόμα και θυμό ή οργή και αυτό γιατί δεν αντέχει να είναι μόνος του και γιατί η «εγκατάλειψη» ίσως εκλαμβάνεται ως απόρριψη και σημαίνει ότι είναι «κακό» άτομο. Οι διαταραχές αυτές είναι του τύπου της παθολογικής εξάρτησης από άλλα πρόσωπα, με συνεχείς φόβους εγκατάλειψης και ένα συναίσθημα αποστέρησης σχεδόν πάντα συνειδητό. Εκδηλώνουν τη συναισθηματική τους δίψα με συναισθηματικές διεκδικήσεις και με επιθετικότητα και άλλοτε με μία συναισθηματική εξάρτηση νηπιακού τύπου (Σακελλαρόπουλος, 2001). 
Οι διαπροσωπικές σχέσεις είναι ασταθείς, εξιδανικεύει και «κολλάει» πάνω σε άτομα που μπορούν να του δώσουν φροντίδα, γρήγορα όμως αλλάζει, με κυρίαρχους μηχανισμούς άμυνας την εξιδανίκευση, την υποτίμηση και τη διχοτόμηση. Γενικά οι σχέσεις είναι χαώδεις καθώς αλλάζει την άποψη του για τους άλλους και όταν απογοητεύεται αντιδρά με απαιτητικότητα και θυμό, βασικό άλλωστε συναίσθημα της διαταραχής. Επίσης το κάνει για να καλύψει χρόνια συναισθήματα κενού και μοναξιάς.
Άλλος κυρίαρχος μηχανισμός άμυνας είναι  η προβλητική ταύτιση, για παράδειγμα ταυτίζει το καλό κομμάτι με κάποιον και το κακό του με κάποιον άλλο ή μας βάζει να θυμώσουμε και εμείς γιατί αυτός έτσι νιώθει και αυτό το φοβάται. Μας βάζει στη θέση του παντοδύναμου θεραπευτή που θα τον σώσει και θα τον βοηθήσει, με αποτέλεσμα να θέλουμε να του δώσουμε ό,τι ζητάει, πράγμα που δεν είναι σωστό. Σε αυτή την περίπτωση είναι σημαντικό να αναγνωρίζουμε αυτή τη διεργασία ώστε να συμπεριφερόμαστε ουδέτερα. 
Στην προσπάθεια του να αποφύγει την εγκατάλειψη, την απόρριψη και την πιθανότητα να επωμισθεί ευθύνες έκανε παρορμητικά αυτοκαταστροφικές πράξεις (χαρακιές στα χέρια, κάψιμο στα πόδια). 
Δεν υπάρχουν νόμοι και τάξη για αυτόν από μικρή ηλικία (ρίχνει το τζάμι στον καθηγητή, λοιπές παραβατικές συμπεριφορές)
Η αντικοινωνικότητα και η παραβατικότητα συνδέεται με τις πρώιμα διαταραγμένες σχέσεις του ατόμου με την οικογένεια. Από τους κυριότερους παράγοντες ειδικών συναισθηματικών στερήσεων σε αυτές τις περιπτώσεις θεωρείται το ανύπαρκτο ή ατελές στη σύνθεσή του οικογενειακό περιβάλλον και η διαταραγμένη ή αλλοιωμένη στη δομή και συνοχή οικογένεια. Είναι αυτό που ο Winnicott ονομάζει «αντικοινωνική τάση» που βρίσκεται σε ένα ενδιάμεσο χώρο ανάμεσα στην περιγραφή της αντικοινωνικής συμπεριφοράς και την ενόρμηση. Είναι αυτό που σπρώχνει το παιδί στο ψέμα, στο κλέψιμο, στην καταστροφή. Συμπεριφορά που γίνεται κατανοητή ως έκφραση λιβιδινικών και επιθετικών ενορμήσεων στα πλαίσια της σχέσης του παιδιού με το περιβάλλον. Μερικές φορές όταν οι αρχικές στερήσεις είναι σημαντικές ή όταν οι γονείς είναι ανίκανοι να απαντήσουν, η αντικοινωνική τάση συνδυάζεται με δευτερογενή οφέλη και το παιδί οδηγείται στην παραβατικότητα (Σακελλαρόπουλος, 2001)
Για την υγιή ψυχική ανάπτυξη του παιδιού πρέπει η μητέρα να αναγνωρίσει το ρόλο – λόγο του πατέρα ως φορέα του νόμου και να τον μεταφέρει μέσα από τα λόγια της. Αν το παιδί δεν δεχθεί το νόμο ή η μητέρα δεν αναγνωρίσει στον πατέρα αυτή τη θέση, το παιδί παραμένει καθηλωμένο στη δυαδική σχέση.   
Έχει διάσχιση του Εγώ (ένα «καλό» παιδί, ένα κομμάτι με θυμό και ένα «κακό» παιδί) χωρίς καμία σταθερά. Τα κομμάτια αυτά δεν έχουν συνοχή και δεν εμπλέκονται μεταξύ τους. 
Φτιάχνει μία εικόνα για τον εαυτό του ενός μάγκα άνδρα γιατί προφανώς έχει χαμηλή αυτοπεποίθηση, νιώθει μειονεκτικά και δεν θέλει να δει κανένας ότι έχει ψυχικές πληγές. 
Συχνά ψευδολογεί για να αποκομίσει κάτι συγκεκριμένο και για ψυχολογικούς λόγους.
Οι στοματικές άμυνες είναι εμφανείς τόσο στη βουλιμία του όσο και στις καταχρήσεις – εθισμούς τις οποίες παρουσίασε σε διάφορες φάσεις της ζωής του. Τα ναρκισσιστικά του στοιχεία προκαλούν αντιμεταβίβαση και παγιδεύεται σε μια διαπροσωπική διαστρέβλωση που λύνεται με θυμό ή παραίτηση. Ωστόσο εφόσον του δοθεί ένα καθρέφτισμα ναρκισσιστικό, το αφομοιώνει και ηρεμεί και φαίνεται πως είναι έτοιμος να το ανταποδώσει. 
Φαίνεται να υπάρχει καθήλωση στο πρωκτικό στάδιο, όπου διαπραγματεύονται ζητήματα που αφορούν τον αποχωρισμό και την εξατομίκευση. Υπάρχει άγχος συνδεδεμένο με αισθήματα καταστροφής που προκαλούνται εξαιτίας του αποχωρισμού από το προσφιλές πρόσωπο, συναισθήματα ανασφάλειας που δημιουργούνται μπροστά στο άγνωστο περιβάλλον, συναισθήματα επικείμενων ακαθόριστων κινδύνων. 
Οι διαταραχές στη συγκεκριμένη δομή προσωπικότητας οδηγούν στην ανεύρεση παθολογικών σχέσεων με τη μητέρα. Διαφαίνεται μια υπερπροστατευτική υπερδιεγερτική μητέρα, η οποία έχει γαντζωθεί στο παιδί, δεν το αφήνει ελεύθερο και καλύπτει όλες τις ανάγκες του ακόμα και όταν δεν τις χρειάζεται. Έχει εξιδανικεύσει τη μητέρα, μετά την αρρώστια της μητέρας κάνει σχέση με τη φίλη της και μετά το θάνατο της  καταρρέει, ο πατέρας είναι απών, αδιάφορος και δεν τον έχει «εσωτερικεύσει». 

Στη συνέχεια  θα κάνουμε μια παρουσίαση, βάσει βιβλιογραφικών αναφορών, της δομής  της οριακής διαταραχής προσωπικότητας.
  Σύμφωνα με το Μάνο (2008) με την έννοια «προσωπικότητα» αναφερόμαστε στο διακριτό όλο που αποτελείται από σχετικά μόνιμες τάσεις και σχήματα συμπεριφοράς ενός ατόμου, τα οποία κυρίως αναπτύσσονται σταδιακά μέσα από την πορεία βιοψυχοκοινωνικής του ωρίμανσης (Μάνος,2008)
 Η οριακή διαταραχή προσωπικότητας ανήκει  στον δεύτερο άξονα διαταραχών προσωπικότητας και αφορά σε άτομα με ένα εύρος συμπτωμάτων, τα οποία συγκλίνουν στο ότι τείνουν να συμπεριφέρονται με τρόπο ασταθή, απρόβλεπτο και απαιτητικό, που αποζητά και διεκδικεί την προσοχή. Βασικό χαρακτηριστικό της διαγνωστικής αυτής κατηγορίας είναι η αστάθεια στις σχέσεις, στη διάθεση και στην εικόνα του εαυτού (Μάνος, 2008). 
Η ψυχαναλυτική προσέγγιση του οριακού ασθενούς αφορά σε ένα φάσμα ψυχοπαθολογίας με ιδιαίτερα χαρακτηριστικά και ιδιαίτερα ζητήματα στη σχέση με το αντικείμενο. Ο συναισθηματικός δεσμός του παιδιού με την μητέρα στα πρώτα στάδια της ζωής του είναι ιδιαίτερα σημαντικός. Όταν το παιδί αναπτύσσει ασφαλή συναισθηματικό δεσμό, τότε μπορεί να κατανοεί τους άλλους, τα συναισθήματά τους, να διακρίνει πώς το ίδιο τους αντιλαμβάνεται και πώς είναι αυτοί στην πραγματικότητα κάτι που δεν έχει επιτευχθεί στην συγκεκριμένη κατηγορία ασθενών. 
Για παράδειγμα ο Gunderson (1984) τόνισε πως στην οριακή ψυχοπαθολογία η γονεϊκή λειτουργία είναι ανεπαρκής. Οι Masterson και Rinsley (1975) επισήμαναν  την συμπεριφορά της μητέρας, η οποία αντιμετωπίζει δυσκολία  στο να αφήσει το παιδί να αυτονομηθεί και να μεγαλώσει και έτσι το παιδί νιώθει ότι αν γίνει ανεξάρτητο, η μητέρα θα πάψει να το αγαπά ενώ αν παραμείνει κάτω από τη φροντίδα της μητέρας οι ανάγκες του θα διαιωνίζονται. Ως συνέπεια το παιδί θα αισθάνεται φόβο εγκατάλειψης και θα έχει κατάθλιψη κάθε φορά που θα βρίσκεται μπροστά στην προοπτική της αυτονόμησης ή του αποχωρισμού.
Επιπρόσθετα ο Rinsley (1989) μίλησε για ένα μοντέλο ελλείμματος ή ανεπάρκειας. Την ίδια θέση είχε υποστηρίξει και ο Adler (1985), ο οποίος επισήμαινε τη σημασία της σχέσης μητέρας – παιδιού. Πιο συγκεκριμένα ανέφερε ότι εάν η μητέρα δεν ανταποκρίθηκε επαρκώς στον ρόλο της, δεν φρόντισε τις ανάγκες του παιδιού και δεν ήταν συναισθηματικά διαθέσιμη τότε το παιδί δεν μπόρεσε να διαμορφώσει ένα εσωτερικό αντικείμενο που να του παρέχει ηρεμία, ανακούφιση και υποστήριξη με αποτέλεσμα να είναι στη ζωή του αργότερα ευάλωτο σε ψυχοπιεστικές καταστάσεις και να αντιμετωπίζει συναισθήματα κενού, κατάθλιψη και προσκολλώμενη εξάρτηση (Adler, 1985).
Η οριακή οργάνωση είναι μία μετατραυματική λειτουργία, η οποία στηρίζεται σε ένα τραύμα, το οποίο δεν μπορεί να αφομοιωθεί με αποτέλεσμα να επανεμφανίζεται διαρκώς. Οι οριακοί ασθενείς έχουν εκτεθεί πολύ πρώιμα σε τραυματικές συνθήκες κατά την κρίσιμη περίοδο δόμησης του ψυχισμού. Στην οριακή παθολογία, το τραύμα είναι πολύ σημαντικό, με αποτέλεσμα τη διαμόρφωση του αρχαϊκού στοιχείου στην προσωπικότητα, δηλαδή τραυματικά στοιχεία που μπορεί να παραμένουν σιωπηλά και να έρχονται διαρκώς στο προσκήνιο (Καραμανωλάκη, 2014). Το τραύμα μπορεί να παραμένει ενεργό ακόμα κι αν δεν έχουν βιωθεί μεταγενέστερα τραύματα. Μπορεί να θεωρηθεί ότι το άτομο αποζητά απεγνωσμένα να δημιουργήσει μεταγενέστερες αναμνήσεις για κάποιο τραύμα το οποίο είναι πρώιμο, άρρητο, μη ειπωμένο.  Οι οριακοί και ναρκισσιστικοί ασθενείς παρουσιάζουν έλλειμμα στο να αναπαραστήσουν και να απωθήσουν τις τραυματικές εμπειρίες, οι οποίες όμως παραμένουν στον ψυχισμό τους ως ξένα σώματα.
Ο Green (1984, 2002) υποστηρίζει ότι το Εγώ του οριακού ασθενούς είναι πιο οργανωμένο από του ψυχωσικού αν και αδύναμο, διασπασμένο και μη απαρτιωμένο. Ο έλεγχος της πραγματικότητας είναι επαρκής, αν και είναι δυνατό να υπάρχουν βραχέα ψυχωτικά επεισόδια, ιδίως σε καταστάσεις έντονου stress, άγχους ή χρήσης ουσιών κ.λ.π. 
Ο οριακός ασθενής εμφανίζει ψυχικό κενό και ελλείμματα, απουσία δομών και νοήματος. Το κενό εμφανίζεται μέσα από τα λόγια, μέσα από τα σωματικά συμπτώματα, μέσα από τα φάρμακα. Για να καλύψει αυτό το κενό καταφεύγει συχνά σε εχθρικές διαπροσωπικές σχέσεις και εκδραματίσεις. Οι βασικοί μηχανισμοί της ψυχοπαθολογίας είναι η αποεπένδυση από το αντικείμενο, η ρήξη των δεσμών και των σχέσεων, η ρήξη με το αντικείμενο, στοιχεία που οδηγούν στη δημιουργία αυτών των κενών.  
Ο ασθενής με οριακή διαταραχή προσωπικότητας χρησιμοποιεί αρχαϊκές άμυνες όπως την προβλητική ταύτιση, τη σχάση, την εξιδανίκευση και την υποτίμηση. Σύμφωνα με τον Kernberg (1975,2007) η σχάση χρησιμοποιείται για να μη μολυνθούν και καταστραφούν τα καλά από τα κακά μέρη του εαυτού και για να αποκτήσει το Εγώ βασική δομή.
 Ο Kernberg (1976, 2012) αναφέρει ότι τα άτομα με οριακή διαταραχή προσωπικότητας   εμφανίζουν «διάχυση της ταυτότητας» υπάρχει δηλαδή δυσκολία διατήρησης μίας σταθερής εικόνας εαυτού μέσα στον χρόνο και επικρατεί ένα αίσθημα μη αυθεντικότητας του εαυτού, ο οποίος έχει ταυτόχρονα αντιφατικά μεταξύ τους χαρακτηριολογικά στοιχεία, παρουσιάζουν ακραία καλές και κακές εικόνες εαυτού και αντικειμένου που δεν συνδέονται και που κρατώνται ξεχωριστά με τη χρήση πρώιμων μηχανισμών άμυνας. Για παράδειγμα αν ζητηθεί στον οριακό ασθενή να περιγράψει τον εαυτό του ή τους στόχους που μπορεί να έχει για το μέλλον θα το κάνει με μεγάλη δυσκολία, Επίσης αν ζητηθεί στο άτομο με οριακή διαταραχή προσωπικότητας να εκφράσει συναισθήματα θα δυσκολευθεί και συχνά θα εκφράσει ένα «κενό». 
Χαρακτηριστικό της προσπάθειας κάλυψης αυτού του κενού είναι ότι  τα άτομα με οριακή διαταραχή προσωπικότητας συχνά καταφεύγουν σε αυτοτραυματισμούς, κόβονται, ασκούν βία στον εαυτό τους και στους άλλους. Το κίνητρο είναι μία απεγνωσμένη προσπάθεια μέσα από το σώμα να επιτύχουν αίσθημα ταυτότητας, το οποίο είναι επισφαλές.
Η σεξουαλικότητα των ασθενών με οριακή διαταραχή προσωπικότητας χαρακτηρίζεται από προγεννητικές εκδηλώσεις. Είναι τμηματική και εμφανίζει έντονη επιθετικότητα. Επίσης, οι ασθενείς αυτοί εμφανίζουν ασάφεια φύλου και αναστολή στη σεξουαλική διείσδυση. Η σεξουαλικότητα υπάρχει κυρίως μέσα από την αφή, το δέρμα, την επιφάνεια του σώματος και όχι το βάθος του.
Η θεραπευτική συμμαχία αποτελεί έναν από τους πιο σημαντικούς παράγοντες στη θεραπεία των ατόμων με διάγνωση οριακής διαταραχής. τα άτομα αυτά χαρακτηρίζονται από μια πολύ αδύναμη, εύθραυστη και ευμετάβλητη θεραπευτική συμμαχία καθώς εξαιτίας των χαοτικών αντικειμενοτρόπων σχέσεων ο θεραπευτής μετατρέπεται πότε σε εχθρό και πότε σε εξιδανικευμένο σωτήρα. 
Είναι σημαντικό να δοθεί στο άτομο η δυνατότητα να κατανοήσει ότι η θεραπεία δεν είναι υποχρεωτική αλλά ότι είναι επιλογή του προκειμένου να εργαστεί με ενισχυμένο κίνητρο και να βοηθηθεί στα προβλήματα που αντιμετωπίζει.
Η θεραπευτική συμμαχία στα άτομα με οριακή διαταραχή απειλείται από την έντονη χρήση των πρωτόγονων μηχανισμών άμυνας για αυτό και ο θεραπευτής θα πρέπει να είναι σε θέση να  αναγνωρίζει τη δράση αυτών των μηχανισμών και να μπορεί να τους αντιμετωπίσει. Ο Kernberg (1976,2012) υποστηρίζει ότι η εγκατάσταση θεραπευτικής συμμαχίας με τα άτομα αυτά είναι πολύ δύσκολη εξαιτίας της αρνητικής μεταβίβασης που αναπτύσσουν, η οποία ενεργοποιεί πρώιμες άμυνες με αποτέλεσμα να αισθάνονται έντονη δυσπιστία προς τον θεραπευτή και να είναι πολύ αμυντικοί στη θεραπεία. Τη μια στιγμή εξιδανικεύουν το θεραπευτή και την άλλη τον υποτιμούν θεωρώντας ότι δεν μπορεί να τους βοηθήσει.
 Κάποιες φορές λόγω της έντονης χρήσης του μηχανισμού της διχοτόμησης, μπορεί να θεωρούν ότι ο θεραπευτής είναι καλός και μετά από λίγο ότι δεν μπορούν να τον εμπιστευτούν  ή ότι δεν ενδιαφέρεται για αυτούς. 
Σύμφωνα με τον Χαρτοκόλλη (2010) τα άτομα με οριακή διαταραχή όταν βιώνουν πίεση δεν αισθάνονται ότι παίρνουν σταθερά φροντίδα από τον θεραπευτή, καθώς προβάλλουν σε αυτόν τα κακά εσωτερικά αντικείμενα και την αρνητική εικόνα που έχουν για τον εαυτό τους. Παρουσιάζουν έντονο φόβο εγκατάλειψης και έχουν την προσδοκία ότι ο θεραπευτής θα πρέπει να είναι πάντα διαθέσιμος. Φοβάται πολύ την εγγύτητα καθώς όταν η απόσταση ανάμεσα σε αυτόν και το αντικείμενο υπερβεί κάποιο όριο αισθάνεται άγχος εγκατάλειψης, ενώ αν πλησιάσει πολύ το αντικείμενο τότε απειλείται από άγχος διείσδυσης. 
Ο θεραπευτής  χρειάζεται να διορθώνει τις διαστρεβλώσεις που κάνει ο ασθενής σχετικά με το πώς αντιλαμβάνεται το περιβάλλον του αλλά και τον ίδιο, καθώς επίσης χρειάζεται να τίθενται σαφή και ρεαλιστικά όρια τόσο στη θεραπεία όσο και στο κοινωνικό περιβάλλον του ασθενή. 
Για να ενισχυθεί η θεραπευτική συμμαχία είναι καλό να εξηγείται στον ασθενή ότι χρειάζεται να τηρείται το θεραπευτικό πλαίσιο και το θεραπευτικό συμβόλαιο, καθώς και να τίθενται όρια προστασίας του εαυτού όπου είναι απαραίτητο. Αν διατηρείται η εξιδανίκευση του θεραπευτή θα χρειαστεί να μεταβληθεί προοδευτικά και προσεκτικά από τη θεραπεία. Οι οριακοί ασθενείς έχουν δυσκολία να δουν ότι ο θεραπευτής προσπαθεί συνεργαζόμενος μαζί τους να τους βοηθήσει.
 Κατά τη διάρκεια της ψυχαναλυτικής θεραπείας με τον οριακό ασθενή διαπιστώνεται συχνά, τόσο στο μεταβιβαστικό-αντιμεταβιβαστικό πεδίο όσο και στο πλαίσιο του προκύπτοντος κλινικού υλικού, το οποίο αποδίδει τον γενικότερο τρόπο ψυχικής λειτουργίας του ασθενούς και παρατηρείται στην επαφή και τριβή του με τα εξωτερικά και εσωτερικά αντικείμενα και μεταφέρεται στη συνεδρία, ότι μπορεί να βρεθούμε αντιμέτωποι με διάφορες μορφές ασυνέχειας και κενού στη λεκτική, συναισθηματική και φαντασιακή έκφραση του.
Έτσι, ξεκινώντας από το περισσότερο έκδηλο και «εξωτερικό» προς το περισσότερο «λανθάνον» και «εσωτερικό» μπορούμε να αναφερθούμε πρώτα από όλα σε θεραπείες ή φάσεις της θεραπείας όπου ο χρόνος της συνεδρίας μπορεί να είναι «άδειος», «κενός». Έπειτα ο λόγος του αναλυόμενου μπορεί να είναι ατελής, χωρίς περιεχόμενο, διεκπεραιωτικός, αναφερόμενος με μηχανικό τρόπο σε συμβάντα, χωρίς σκέψεις, φαντασιώσεις και συναισθήματα, χωρίς αναφορές σε όνειρα. Επίσης μπορεί ο αναλυτής να έχει δυσκολία να σκεφτεί ή να φανταστεί γύρω από τον αναλυόμενο, να αισθάνεται τον χρόνο της συνεδρίας να κυλά δύσκολα, χωρίς περιεχόμενο. Η πραγματική απουσία του ασθενούς, σε συνεδρίες όπου δεν έρχεται, είναι μια άλλη μορφή κενού που μπορούμε να καταγράψουμε, αν αυτή δεν έχει ένα μεταβιβαστικό νόημα απέναντι σε αυτό το κενό ψυχικής παρουσίας, το οποίο μπορεί να είναι από άβολο μέχρι ανησυχητικό για το αντιμεταβιβαστικό βίωμα του αναλυτή, ο οποίος δυσκολεύεται να κατανοήσει ή να φανταστεί για τον ασθενή του, μπορεί ο αναλυτής να το αντέξει, να το καταγράψει και να περιμένει. Ωστόσο μπορεί και να καταφύγει ασυνείδητα σε έντονη αντισταθμιστική δραστηριότητα, με βάση τις δικές του προβολές ή θεωρητικά σχήματα που διαθέτει. Αυτό μπορεί  να πάρει και τη μορφή μιας ενεργητικής έντονης ερμηνευτικής δραστηριότητας, συχνά παράτολμης, συνοδευόμενης από στάσεις ενεργητικής στήριξης, άμεσης ή έμμεσης ενθάρρυνσης και κινητοποίησης του ασθενούς του (Ζερβής, 2014).
Η μεταβιβαστική αξία κάποιων από τις εκδηλώσεις ψυχικής απουσίας του ασθενούς είναι συχνά αδιαμφισβήτητη, κάτι που καθιστά το «κενό» λιγότερο κενό, με την έννοια ότι οι σιωπές, το ρηχό του λόγου και οι ασυνέχειες μπορεί να μεταφέρουν ένα λανθάνον μεταβιβαστικό περιεχόμενο το οποίο δύναται να αποκαλυφτεί καλύπτοντας το επιφανειακό κενό. Τίθεται επίσης το ερώτημα αν τα περάσματα στην πράξη, οι σωματοποιήσεις και η έντονη ενασχόληση με το σώμα και τις λειτουργίες του, η χρήση ουσιών, που έρχονται συχνά για να καλύψουν το κενό της ψυχικής αναπαράστασης και έκφρασης στον οριακό ασθενή, απορροφώντας μια ψυχική ενέργεια που θα μπορούσε να είχε διατεθεί στο πλαίσιο μιας περισσότερο ψυχικοποιημένης λειτουργίας, συνιστούν ψυχικά «ισοδύναμα» που θα μπορούσαν, τουλάχιστον εν μέρει, να χρησιμοποιηθούν για τον αναλυτικό σκοπό (Ζερβής, 2014).
Οι οριακοί ασθενείς έχουν μεγάλη ανάγκη το πλαίσιο αλλά του επιτίθενται για να το καταστρέψουν. Εμφανίζουν καχυποψία, επιθετικότητα, καταστροφικότητα και δυσκολία να εμπιστευτούν. Έχουν μεγάλη δυσκολία να κατανοήσουν, αποδεχτούν και να τηρήσουν το πλαίσιο εξ αιτίας του ότι δεν έχουν δικό τους εσωτερικό πλαίσιο. Ο Goldberg (1990) αναφέρει ότι οι οριακοί ασθενείς παρουσιάζουν «παθολογία πλαισίου», αναζητούν τον θεραπευτή όχι για να βιώσουν την εμπειρία ψυχοσυναισθηματικής αλλαγής και ανάπτυξης αλλά στη θεραπεία, αλλά για να ικανοποιήσουν βασικές ψυχολογικές ανάγκες καθιστώντας τον ως μέσο αυτής της ικανοποίησης. Ο θεραπευτής  αισθάνεται συχνά πόσο αμφισβητείται ο θεραπευτικός του ρόλος, οι γνώσεις του, η πρόθεσή του να βοηθήσει, ενώ βιώνει τις εκδραματίσεις, την καταστροφικότητα, την επιθετικότητα του οριακού ασθενή. Σύμφωνα με τον Winnicott το πλαίσιο πρέπει να έχει αναλογία με το μητρικό περιβάλλον που διευκολύνει και βοηθά το βρέφος στην ανάπτυξη του. Ο χώρος της θεραπείας είναι σημαντικό να λειτουργήσει ως «μεταβατικός χώρος» για τη δημιουργία νοήματος αλλά και χώρος λειτουργίας ώστε να εμπεριεχθούν τα άγχη του οριακού ασθενή και να καταφέρει να δημιουργήσει σχέση με ένα νέο αντικείμενο. Ο Winnicott (1965) υποστήριξε ότι οι οριακοί στη θεραπεία χρειάζονται «υποστηρικτικό περιβάλλον» (holding environment), κάτι που τους έλειψε στη βρεφική και παιδική ηλικία, και αναπτύσσει το holding του αναλυτικού πλαισίου ως δομή ασφάλειας και υποστήριξης αλλά και ευκαιρία ανάπτυξης των ταυτίσεων (σαν τα χέρια που αγκαλιάζουν).
Κλείνοντας θα παραθέσουμε μέρος από αυτά που αναφέρονται για τη θεραπευτική σχέση με τους οριακούς ασθενείς, τη μεταβίβαση και αντιμεταβίβαση στο βιβλίο Ψυχαναλυτικές συναντήσεις με τον οριακό ασθενή «Το κενό, Το Αρχαϊκό, το ψυχικό τραύμα» 
Είναι γνωστό ότι οι οριακοί ασθενείς είναι μοναδικοί στην ικανότητα τους να προκαλούν έντονα συναισθήματα που κατακλύζουν τους θεραπευτές τους, δοκιμάζοντας διαρκώς τα όρια και την αντοχή τους. Το θεραπευτικό ταξίδι μαζί τους περιγράφεται πάντα δύσκολο και παρατεταμένο, γεμάτο παγίδες και ανατροπές, εκδραματίσεις και αρνητικές θεραπευτικές αντιδράσεις. Αυτά όμως ακριβώς τα συναισθήματά μας και τις πολυτιμότερες πληροφορίες για τον τραυματισμένο, κατακερματισμένο και εύθραυστο ψυχικό τους κόσμο, καθώς η ικανότητα τους για συμβολική επεξεργασία και νοηματοδότηση των βιωμάτων και των συναισθηματικών τους εμπειριών είναι περιορισμένη. 
Οι ασθενείς αυτοί  επικοινωνούν μαζί μας αναγκάζοντας μας να νιώσουμε πράγματα μέσα μας, συχνά δυσβάσταχτα, και να επηρεαστούμε έντονα και για να τους κατανοήσουμε καταφεύγουμε στις συναισθηματικές μας αντιδράσεις, στις σωματικές μας αισθήσεις, στη φαντασία και τις ονειροπολήσεις μας. 
Η αντιμεταβίβασή μας, εφόσον κατανοηθεί και χρησιμοποιηθεί κατάλληλα, μπορεί να βοηθήσει ουσιαστικά τη θεραπεία του οριακού ασθενούς, νοούμενη ως το σύνολο των ψυχικών και σωματικών αντιδράσεων του θεραπευτή, όπως προκύπτουν από το υλικό του ασθενούς αλλά και από τις θεωρητικές επιρροές, τα διαβάσματά του, τις συζητήσεις, κλινικές και θεωρητικές, με τους συναδέλφους του. Η αντιμεταβίβαση μάλιστα συχνά προηγείται της μεταβίβασης. Κατ΄αυτήν ο θεραπευτής καλείται να είναι ζωντανός και ενεργά παρών και να αξιοποιήσει τις δικές του ψυχικές λειτουργίες, ιδίως την ονειροπόλησή του, ώστε να αποδοθεί το νόημα που ο ίδιος ο ασθενής δυσκολεύεται να δώσει, λειτουργώντας ως ένα αρκετά δεκτικό, σταθερό και ευφάνταστο περιέχον.
Ο θεραπευτής προσπαθεί να πλάσει, με οδηγό τη συναισθηματική απήχηση των προβλητικών ταυτίσεων του ασθενούς στον ψυχισμό του και στα δικά του εσωτερικά αντικείμενα, κάποια μορφή σκέψης για αυτόν. Επιδιώκει, μέσω της ψυχικής του εργασίας, να σχηματίσει μια εικόνα του ψυχισμού του ασθενούς συμπληρώνοντας αυτό που λείπει από αυτόν, ώστε και ο ασθενής να αναγνωρίσει μια πιο απαρτιωμένη εικόνα του εαυτού του στον ψυχισμό του θεραπευτή. Πρόκειται για μια διυποκειμενική προσπάθεια επικοινωνίας και εγκατάστασης ενός ενδιάμεσου, μεταβατικού χώρου κοινής εμπειρίας, στην οποία εμπλέκονται ενεργά και έντονα δύο ξεχωριστοί και διαφορετικοί ψυχισμοί. Ο θεραπευτής του οριακού ασθενή μετατοπίζεται από τη θέση αυτού που παρατηρεί τι συμβαίνει στον άλλο, στη θέση αυτού που παρατηρεί τι συμβαίνει και στον ίδιο, και τι συμβαίνει μεταξύ τους, «γίνεται» ο ασθενής του, ενώ συγχρόνως διατηρεί την υποκειμενικότητα του. Ο θεραπευτής δηλαδή μιλάει στον ασθενή του όχι μόνο για τη σχέση τους, αλλά, κυρίως μέσα από αυτήν.   

